
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Министарства финансија – Пореске управе - Филијале Центар покренутом по притужби А.А. након окончаног испитног поступка Заштитник грађана је сачинио следећи
ИЗВЕШТАЈ О СЛУЧАЈУ СА  ПРЕПОРУКАМА 
Заштитник грађана примио је притужбу А.А. на рад Министарства финансија - Пореске управе - Филијале Центар због утврђивања пореза на капитални добитак решењем бр. 252-…/2019 од 16. 01.2020. године, иако је непокретност, стан у власништву најмање 10 година.

У притужби је наведено да је стан  који је предмет поступка утврђивања пореза на капитални добитак стечен Уговором о откупу који је пред судом оверен дана 28.01.1997. године под бројем Ов. бр. 6../97 између продавца Јавно предузеће за стамбене услуге Београд и купца Б.Б.. Уговор о деоби брачне тековине закључен дана 27.06.2018. године није основ стицања имовине, него уређење режима заједничке, већ стечене имовине.

Даље је наведено да је стан стечен током трајања брака А.А. и Б.Б.,  те у складу са одредбама члана 171. Породичног закона представља заједничку имовину супружника. Имајући у виду чињенице у конкретном случају, притужиља наводи да је дан стицања непокретности дан овере Уговора о откупу стана 28.01.1997. године. 

На крају притужиља наводи да је за решење бр. 252-…/2019 од 16.01.2020. године сазнала је када је контактирао службеник Пореске управе, ради принудне наплате.

Заштитник грађана извршио је увид у достављену документацију и решење  бр. 252-…/2019 од 16. 01.2020. године.

Решењем бр. 252-…/2019 од 16. 01.2020. године констатовано је да је капитални добитак остварен продајом непокретности - двособног стана, површине 45 м2, а по основу Уговора о купопродаји ОПУ: 2…-2018 од 27.6.2018. године овереног код јавног бележника Ане Перовић у Београду.

Порески обвезник А.А. је 24.06.2019. године поднела пореску пријаву ППДГ-ЗР за утврђивање пореза на капитални добитак Филијали Стари град, која је заведена под бројем: 018-…/2019. 

Порески обвезник је доставио и документацију: 

- Уговор о купопродаји од 27. 06.2018. године, 

- Уговор о деоби брачне тековине од 27.06.2018. године,

-  Уговор о откупу стана оверен дана 28.01.1997. године и 

- Анекс Уговора о откупу стана од 06.06.2018. године.

Пореска управа сачинила је записник: 252-…/2019 дана 24.12.2019 године. Увидом у достављену документацију утврђено је да је порески обвезник непокретност стекао Уговором о деоби брачне тековине , да је бивши супружник, Б.Б. исту стекао на основу Уговора о откупу стана  и то 23,53 т2, а Анексом 1 Уговора о откупу стана је отплатио 21,47 м2. 

Образложењем решења констатовано је  да је :

-набавна цена за 23,53 т2 стана утврђена је Уговором ов. бр. 6…/97 у износу од 670,97 дин/м2, што укупно износи 15.781,51 динара;

-набавна цена за 21,47 м2 стана утврђена је Анексом Уговора о откупу стана у износу од 572.516,74 динара.

Набавна цена увећана је годишњим индексом потрошачких цена до дана преноса, према подацима републичког органа надлежног за послове статистике, сходно одредбама члана 74. став 9.  Закона о порезу на доходак грађана. Укупна усклађена набавна цена стана површине 45 м2 износи 994.189,79 динара.

У поступку контроле утврђено  да је:

- продајна цена стана 8.321.940,00 динара,

- укупна усклађена набавна цена 994.189,79,

- основица за обрачун пореза 7.327.750,21,

- обрачунат порез 1.099.162,53.

***

Испитујући испуњеност услова за поступање по поднетој  притужби у оквиру навода притужбе и разлога за њено подношење, разматрајући приложену документацију, Заштитник грађана је донео закључак о покретању испитног поступка
 .

Министарство финансија – Пореска управа доставила је 3.11.2022. године изјашњење поводом навода притужбе.
 У изјашњењу је наведено да је увидом у евиденцију којом располаже Пореска управа, утврђено је да је физичко лице А.А 24.06.2019. године Пореској управи — Филијали Стари град, поднела пореску пријаву за утврђивање пореза на капиталне добитке — ППДГ-ЗР, која је заведена под бројем 018-…/2019.

Дана 24.12.2019. године, спроведен је поступак пореске контроле у предмету утврђивања пореза на капитали добитак пореском обвезнику А.А., по основу продаје стана по Уговору о купопродаји од 27.06.2018. године. О извршеној пореској контроли сачињен је Записник број 252-…/2019, који је пореском обвезнику уручен у складу са чланом 36. став З. Закона о пореском поступку и пореској администрацији („Сл.гласник РС“ број 80/2002, и 96/2021), након што се пошиљка вратила неуручена са назнаком Поште да обвезник исту „Није тражио”, после остављања Извештаја.

Дана 16.01.2020. године, Пореска управа — Филијала Центар донела је решење број 252-…/2019 којим је пореском обвезнику А.А. утврђена обавеза пореза на капитални добитак у износу од 1.099.162,53 динара. Будући да се пошиљка вратила као неуручена са назнаком Поште да обвезник исту након остављања Извештаја „Није тражио” уручење је извршено у складу са чланом 36. став З. Закона о пореском поступку и пореској администрацији. На основу захтева за лично уручење решења број 252-…/2019, копија решења уручена је пореском обвезнику дана 18.05.2022. године. На решење број 252-…/2019 од 16.01.2020. године, обвезник је дана 02.06.2022. године, изјавио жалбу. Изјављену жалбу пореског обвезника, Пореска управа - Филијала Центар, одбацила је као неблаговремену Закључком број 252-…/2019  од 09.06.2022. године. Закључак број  252-…/2019   је уручен пореском обвезнику дана 28.07.2022. године.

Дана 04.08.2022. године, на Закључак Пореске управе - Филијале Центар број 252-…/2019. године, порески обвезник је изјавио жалбу. Пореска управа — Филијала Центар, дана 25.08.2022. године проследила је Министарству финансија - Сектору за другостепени порески и царински поступак - Одељењу за другостепени порески поступак Београд, Жалбу на Закључак Пореске управе - Филијале Центар, број 252-…/2019, са свом пратећом документацијом која се односи на утврђивање пореза на капитални добитак и одбацивање жалбе као неблаговремене. До дана сачњавања изјашњења, Министарство финансија - Сектор за другостепени порески и царински поступак - Одељење за другостепени порески поступак Београд, није одлучило по достављеној Жалби.

***

Приликом оцене законитости и правилности рада Министарства финансија – Пореске управе Заштитник грађана се руководио одредбама Устава Републике Србије, Закона о пореском постуку и пореској администрацији, Закона о општем управном поступку,Закона о порезу на доходак грађана и Породичног закона.
Чланом 198. Устава Републике Србије
 прописано је да појединачни акти и радње државних органа, организација којима су поверена јавна овлашћења, органа аутономних покрајина и јединица локалне самоуправе, морају бити засновани на закону. 

Законом о пореском поступку и пореској администрацији
 прописано је да ако овим законом није друкчије прописано, порески поступак се спроводи по начелима и у складу са одредбама закона којим се уређује општи управни поступак, односно у складу са одредбама закона којим се уређује инспекцијски надзор (члан 3).

Законом о општем управном поступку
 на чију сходну примену упућује Закон о пореском поступку и пореској администрацији прописано је да је управни поступак скуп правила која државни органи и организације, органи и организације покрајинске аутономије и органи и организације јединица локалне самоуправе, установе, јавна предузећа, посебни органи преко којих се остварује регулаторна функција и правна и физичка лица којима су поверена јавна овлашћења примењују када поступају у управним стварима (члан 1). Управна ствар, у смислу овог закона, јесте појединачна ситуација у којој орган, непосредно примењујући законе, друге прописе и опште акте, правно или фактички утиче на положај странке тако што доноси управне акте, доноси гарантне акте, закључује управне уговоре, предузима управне радње и пружа јавне услуге.  Управна ствар је и свака друга ситуација која је законом одређена као управна ствар.(члан 2).

Чланом 7. Закона о општем управном поступку прописано је да органи који поступају у управним стварима решавају на основу закона и других прописа (чл. 5. ст. 1.).

Чланом 185. ст. 1. и 2. Закона о општем управном поступку прописано је да на препоруку Заштитника грађана орган може, ради усклађивања са законом, новим решењем да поништи, укине или измени своје правноснажно решење, ако странка о чијим је правима или обавезама одлучено, као и противна странка, на то пристану и ако се тиме не вређа интерес трећег лица. Ако орган не сматра да треба да поступи по препоруци Заштитника грађана, њега одмах о томе обавештава. Поништавање, укидање или мењање решења на препоруку Заштитника грађана није ограничено роком. 

Појам капиталног добитка и капиталног губитка уређен је Законом о порезу на доходак грађана
.

Чланом 72. став 1. Закона о порезу на доходак грађана прописано је да капитални добитак, односно губитак у смислу овог закона представља разлику између продајне цене права, удела и хартија од вредности и њихове набавне цене, остварену преносом између осталог: 1) стварних права на непокретностима; Ставом 2. истог члана прописано је да се под преносом из става 1. овог члана сматра се продаја или други пренос уз новчану или неновчану накнаду. 

Чланом 72а Закона о порезу на доходаг грађана прописано је да се капиталним добитком, односно губитком у смислу овог закона не сматра се разлика настала преносом права, удела или хартија од вредности, између осталог када: 5) је обвезник извршио пренос права, удела или хартија од вредности које је пре преноса имао у свом власништву непрекидно најмање десет година ;
Одређивање капиталног добитка уређено је чланом 73. Закона о порезу на доходак грађана. За сврху одређивања капиталног добитка, у смислу овог закона, продајном ценом се сматра уговорена цена, односно тржишна цена коју утврђује надлежни порески орган ако оцени да је уговорена цена нижа од тржишне. Као уговорена, односно тржишна цена из става 1. овог члана узима се цена без пореза на пренос апсолутних права. Код преноса права путем размене за друго право, продајном ценом се сматра тржишна цена права које се даје у размену. Продајном ценом инвестиционе јединице сматра се откупна цена инвестиционе јединице која се састоји од нето вредности имовине отвореног друштва по инвестиционој јединици на дан подношења захтева члана фонда за откуп инвестиционих јединица, увећане за накнаду за куповину уколико је друштво за управљање наплаћује, сагласно закону који уређује инвестиционе фондове.

Члан 74. Закона о порезу на доходак грађана прописано је да за сврху одређивања капиталног добитка, у смислу овог закона, набавном ценом се сматра цена по којој је обвезник стекао право, удео или хартију од вредности. Ставом 15. члана 74. прописано је да се набавна цена из става 1. овог члана увећава се годишњим индексом потрошачких цена од дана стицања до дана преноса, према подацима републичког органа надлежног за послове статистике.

Пореска основица уређена је чланом 76. Закона. Опорезиви приход на који се плаћа порез на капитални добитак чини капитални добитак утврђен на начин из чл. 72. до 75. овог закона.

Пореска стопа прописан је чланом 77. на тај начин што стопа пореза на капитални добитак износи 15%.

Породичним законом, чланом 171. став 1. прописано је да имовина коју су супружници стекли радом у току трајања заједнице живота у браку представља њихову заједничку имовину.

Породичним законом, чланом 180  став 3. прописано је да се претпоставља се да су удели супружника у заједничкој имовини једнаки.

Уговором о откупу стана стиче се право својине по самом закону и такав уговор има стварноправно дејство, при чему је стицање извршено моментом закључења пуноважног правног посла одн. уговора о откупу стана. Када је у току брака брачни друг закључио уговор о откупу стана право на стан улази у режим заједничке имовине супружника. Уговор о откупу предметног стана супружник је закључио, у току трајања брачне заједнице, па стан који је предмет спора улази у режим заједничке имовине у смислу члана 171 Породичног закона, са уделом од по ½ сваког од супружника (Пресуда Апелационог суда у Новом Саду, посл.број ГЖ-2197/15 од 19.11.2015.године, којом је преиначена пресуда Основног Суда у Новом Саду посл.број П2-604/15 од 19.05.2015.г ). 

***

Сагледавајући наведене прописе и податке до којих се дошло током спроведеног поступка контроле правилности и законитости рада Министарства финансија – Пореске управе – Филијале Центар, Заштитник грађана  је утврдио:
Министарство финансија  - Пореска управа – Филијала Центар у поступку утврђивања порез на капитални добитак поступила је незаконито и непрвилно приликом утврђивања основа стицања права на непокретности
, што је од значаја за утврђивање обавезе плаћња пореза на капитални добитак и износ пореза одн. права на изузимање од плаћања пореза на капитални добитак јер је као основ стицања непокретности навела Уговор о деоби брачне тековине од 27.06.2018. године, а набавну цену непокретности је утврдила на основу  Уговора о откупу стана од 28.01.1997. године и Анекса Уговора о откупу стана  од 06.06.2018. године.
Набавну цену непокретности Пореска управа – Филијала Центар је утврдила у износу од 994.189,79 динара на основу цене из :
- Уговора о откупу стана 28.01.1997. године утврђивањем набавне цене за 23,53 м2 стана у износу од 15.781,51 динара;

- Анекса Уговора о откупу стана од 06.06.2018. године утврђивањем набавне цена за 21,47 м2 стана у износу од 572.516,74 динара 
Набавна цена увећана је годишњим индексом потрошачких цена до дана преноса, према подацима републичког органа надлежног за послове статистике, сходно одредбама члана 74. став 9.  Закона о порезу на доходак грађана. Укупна усклађена набавна цена стана површине 45 м2 износи 994.189,79 динара.

Пореска управа није прихватила чињеницу да је притужиља непокретност стекла по Уговору о откупу стана од 28.01.1997. године иако је Уговор закључен током трајања брачне заједице и непокретност је била у режиму заједничке имовине супружника, са уделом од по ½ сваког од супружника, у ком би случају имала право на пореско изузимање у целости или делимично јер је имала у власништву непокретност најмање 10 година.
Имајући у виду да у решењу број 252-…/2019 од 16.01.2020. године којим је притужиљи утврђен порез на капитални добитак постоје незаконитости, сагласно члану 37. став 3. Закона о Заштитнику грађана, ради отклањања уочених недостатака, Заштитник грађана упућује следећу:
П Р Е П О Р У К У
Министарство финансија – Пореска управа ће сходно члану 185. Закона о општем управном поступку поништити правоснажнo решење број 252-…/2019 од 16.01.2020. године којим је притужиљи утврђен порез на капитални добитак и донети ново, на закону засновано решење.
Министарство финансија – Пореска управа обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

ЗАМЕНИК ЗАШТИТНИКА ГРАЂАНА

                                                                                               Слободан Томић
	Доставити:

	-притужиљи,

	-Министарству финансија – Пореској управи, 

	-у списе предмета

� „Сл. гласник РС“, бр. 98/06


� „Сл. гласник РС“, бр. 7105/2021


� дел. бр. … од 11.10.2022. године


� бр. … од 28. 10.2022. године


� „Сл. гласник РС“, бр. 98/06


� "Сл. гласник РС", бр. 80/2002, 84/2002 - испр., 23/2003 - испр., 70/2003, 55/2004, 61/2005, 85/2005 - др. закон, 62/2006 - др. закон, 63/2006 - испр. др. закона, 61/2007, 20/2009, 72/2009 - др. закон, 53/2010, 101/2011, 2/2012 - испр., 93/2012, 47/2013, 108/2013, 68/2014, 105/2014, 91/2015 - аутентично тумачење, 112/2015, 15/2016, 108/2016, 30/2018, 95/2018, 86/2019, 144/2020 и 96/2021)


� "Сл. гласник РС", бр. 18/2016 и 95/2018 - аутентично тумачење


� „Сл. гласник РС“,  бр. 24/01, 80/02 - др. закон, 80/02, 135/04, 62/06, 65/06 - исправка, 31/09, 44/09, 18/10, 50/11, 91/11 - УС, 93/12, 114/12 - УС, 47/13, 48/13 - исправка, 108/13, 57/14, 68/14 - др. закон, 112/15, 113/17, 95/18, 86/19, 153/20, 44/21, 118/21)


� двособног стана, површине 45 м2,…

